ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-3222/97 υποβολή: Carlos Robles Piquer (PPE) προς την Επιτροπή (16 Οκτωβρίου 1997)

Θέμα: Ανακύκλωση παλαιών αυτοκινήτων

Ένα από τα πιο επίμαχα θέματα στον τομέα του περιβάλλοντος είναι σήμερα εκείνο της ανακύκλωσης των παλαιών αυτοκινήτων.

Υπάρχει επί του προκειμένου ένα ευρύ φάσμα προτάσεων που προβλέπει είτε το να αφεθεί στην ίδια την αγορά να διαμορφώσει, με τη συνεργασία όλων, τις βέλτιστες λύσεις, είτε να επιβληθεί ειδικός περιβαλλοντικός φόρος, μέτρο που έχει ήδη εφαρμοσθεί στην Ολλανδία, αν και στην περίπτωση αυτή, όπως επισημαίνουν οι αντιτιθέμενοι στο μέτρο, υπάρχει κίνδυνος ο ιδιοκτήτης του οχήματος να αδιαφορήσει και να το εγκαταλείψει στο δρόμο.

Μπορεί η Επιτροπή να μας αναφέρει ποια είναι σήμερα η κατάσταση όσον αφορά τις σχετικές κανονιστικές ρυθμίσεις, ποιες χώρες έχουν υιοθετήσει την επιβολή φόρου στην ανακύκλωση και εάν η ίδια η Επιτροπή προτίθεται να υποβάλει προτάσεις στα κράτη μέλη για την προώθηση λύσεων κοινώς αποδεκτών;

Απάντηση της κας Bjerregaard εξ ονόματος της Επιτροπής (1η Δεκεμβρίου 1997)

Στις 9 Ιουλίου 1997, η Επιτροπή ενέκρινε πρόταση οδηγίας για τα οχήματα που βρίσκονται στο τελικό στάδιο της χρήσης τους ((COM(97) 358 )). Η πρόταση αυτή περιλαμβάνει μέτρα στον τομέα της πρόληψης, της συλλογής, της επεξεργασίας, της ανάκτησης, της παρακολούθησης, και της ενημέρωσης.

Καθορίζει ιδίως ποσοτικούς στόχους για την αναχρησιμοποίηση, την ανακύκλωση και την ανάκτηση αποβλήτων. Με την πρόταση αυτή, η Επιτροπή προτίθεται να προάγει την εναρμόνιση των εθνικών προσεγγίσεων για το πρόβλημα των οχημάτων που βρίσκονται στο τελευταίο στάδιο του κύκλου ζωής τους. Υφίστανται πρωτοβουλίες εκ μέρους των εθνικών αρχών ή των οικονομικών φορέων εκμετάλλευσης σε ορισμένα κράτη μέλη. Οι πρωτοβουλίες αυτές ποικίλλουν σημαντικά σε ό,τι αφορά το περιεχόμενό, το έτος επίτευξης των αντιστοίχων στόχων, την καλυπτόμενη χρονική περίοδο και το χαρακτήρα των δεσμεύσεων. Έχουν εγκαινιασθεί πρωτοβουλίες (ορισμένες εκ των οποίων περιλαμβάνουν στόχους ανακύκλωσης και ανάκτησης) στη Γερμανία, την Ισπανία, την Γαλλία, την Ιταλία, την Ολλανδία, την Αυστρία, τη Σουηδία και το Ηνωμένο Βασίλειο.

Προκειμένου να αποφευχθεί ο κίνδυνος εγκατάλειψης οχημάτων στο περιβάλλον, η πρόταση οδηγίας απαιτεί τα οχήματα που βρίσκονται στο τελικό στάδιο της χρήσης τους να αποκαταχωρούνται από τους δημόσιους καταλόγους μόνο μετά την έκδοση πιστοποιητικού καταστροφής τους από εξουσιοδοτημένο αποσυναρμολογητή. Μόνο οι αποσυναρμολογητές που συμμορφώνονται με τις απαιτήσεις της οδηγίας αυτής λαμβάνουν εξουσιοδότηση για την ανάληψη αντιστοίχων επαγγελματικών δραστηριοτήτων και την έκδοση των σχετικών πιστοποιητικών καταστροφής.
ΓΡΑΠΤΗ ΕΡΩΤΗΣΗ E-3670/97 υποβολή: Gary Titley (PSE) προς την Επιτροπή (19 Νοεμβρίου 1997)

Θέμα: Δορυφορικές παρεμβολές και Κανονισμός ΕΚ σχετικά με τους φραγμούς στο εμπόριο

Από 1 έως 23 Ιουλίου 1997, οι αναμεταδόσεις του τηλεοπτικού προγράμματος MED-TV μέσω του δορυφόρου EUTELSAT αντιμετώπισαν συνεχείς παρεμβολές. Ο σταθμός εκπέμπει στην κουρδική γλώσσα από το Λονδίνο βάσει αδείας που έχει λάβει από την Ανεξάρτητη Επιτροπή Τηλεοράσεως του ΗΒ.

Θα μπορούσε άραγε η Επιτροπή να διευκρινίσει κατά πόσον οι παρεμβολές στις εκπομπές του σταθμού MED-TV αποτελούν παραβίαση του Κανονισμού της Ευρωπαϊκής Κοινότητας σχετικά με τους φραγμούς στο εμπόριο;

Απάντηση του κ. Oreja εξ ονόματος της Επιτροπής (6 Ιανουαρίου 1998)

Το Αξιότιμο Μέλος του Κοινοβουλίου παρακαλείται να ανατρέξει στην απάντηση της Επιτροπής στη γραπτή ερώτηση Ε-3449/97 του κ. De Vries ((βλέπε σελίδα 60 )).
ΓΡΑΠΤΗ ΕΡΩΤΗΣΗ E-3506/97 υποβολή: Ernesto Caccavale (UPE) και Giacomo Santini (UPE) προς την Επιτροπή (10 Νοεμβρίου 1997)

Θέμα: Παραβίαση των ανθρωπίνων δικαιωμάτων στην Ελλάδα

Θέτουμε υπόψη της Επιτροπής την περιπέτεια της νεαρής ιταλίδας Valeria Zagato. Η κυρία αυτή μόλις έφτασε στην Κρήτη για διακοπές έπεσε θύμα οδικού ατυχήματος. Μετά το ατύχημα συνελήφθη και προφυλακίστηκε παράνομα για ορισμένο χρονικό διάστημα. Στη συνέχεια καταδικάστηκε σε δίκη η οποία διεξήχθη αποκλειστικά στην ελληνική γλώσσα και χωρίς τήρηση των στοιχειωδών δικαιωμάτων της υπεράσπισης και των πολιτικών δικαιωμάτων απλώς και μόνο ήταν αλλοδαπή. Υποβάλλουμε τα κάτωθι ερωτήματα:

Δεν θα έπρεπε η Ελλάδα, με την προσχώρησή της στην Ευρωπαϊκή Κοινότητα να σέβεται τα δικαιώματα του ανθρώπου;

Δεν θα πρέπει, στην περίπτωση Zagato, να διερευνηθεί εάν υπήρξε κατάχρηση εξουσίας και απόκρυψη αποδεικτικών στοιχείων, αποκλειστικά και μόνο επειδή η νεαρή γυναίκα δεν ήταν ελληνίδα πολίτης;

Προτίθεται η Επιτροπή, σε περίπτωση που διαπιστωθούν παραβιάσεις των ανθρωπίνων δικαιωμάτων, να εναγάγει το ελληνικό κράτος ενώπιον των αρμοδίων αρχών;

Τι μέτρα προτίθεται να λάβει η Επιτροπή ώστε να αποτραπεί η επανάληψη παρόμοιων επεισοδίων που προσβάλλουν και δυσφημούν τόσο πολύ ολόκληρη την Ευρωπαϊκή Κοινότητα;

Απάντηση της κας Gradin εξ ονόματος της Επιτροπής (16 Ιανουαρίου 1998)

Η Επιτροπή προσδίδει μεγάλη σημασία στον σεβασμό των ανθρωπίνων δικαιωμάτων. Έχει αρμοδιότητα στον τομέα αυτό στο βαθμό που της το επιτρέπει η κοινοτική νομοθεσία.

Όσον αφορά τα γεγονότα που αναφέρει το Αξιότιμο Μέλος του Κοινοβουλίου αποτελεί εθνικό θέμα για κάθε κράτος μέλος η εξασφάλιση της τήρησης των ανθρωπίνων δικαιωμάτων και θεμελιωδών ελευθεριών μέσω των εσωτερικών συστημάτων και μέσω των μηχανισμών που προβλέπει η Ευρωπαϊκή Συμφωνία για τα ανθρώπινα δικαιώματα και τις θεμελιώδεις ελευθερίες.

Στο βαθμό που αφορά τη συνεργασία μεταξύ των δικαστικών συστημάτων των κρατών μελών η δικαστική συνεργασία σε ποινικές υποθέσεις είναι ασφαλώς θέμα κοινού ενδιαφέροντος βάσει του άρθρου Κ.1(7) του Τίτλου VI της συνθήκης για την Ευρωπαϊκή Ένωση. Το άρθρο Κ.2 προβλέπει συγκεκριμένα ότι η συνεργασία αυτή πρέπει να εξετάζεται σύμφωνα με τις διατάξεις της Ευρωπαϊκής Σύμβασης για την προστασία των δικαιωμάτων του ανθρώπου και των θεμελιωδών ελευθεριών. Η Επιτροπή συμμετέχει πλήρως στο έργο αυτό αλλά σύμφωνα με το άρθρο Κ.3 δεν διαθέτει δικαίωμα πρωτοβουλίας. Βέβαια διαθέτει αρμοδιότητα για αστυνομική συνεργασία όσον αφορά τα ανθρώπινα δικαιώματα.
ΓΡΑΠΤΗ ΕΡΩΤΗΣΗ E-3735/97 υποβολή: Yves Verwaerde (PPE) προς την Επιτροπή (21 Νοεμβρίου 1997)

Θέμα: Πρόγραμμα JEM

Μπορεί η Επιτροπή να παράσχει μια πρώτη αξιολόγηση του ως άνω προγράμματος αναφέροντας:

1. τον αριθμό των υποψηφίων που έλαβαν μέρος στις ανταλλαγές μεταξύ της Ευρωπαϊκής Ένωσης και των χωρών της Ασίας από τότε που το πρόγραμμα υφίσταται,

2. τον αριθμό των επιχειρήσεων και τους τομείς στους οποίους οι συμμετέχοντες γίνονται δεκτοί.

Απάντηση του κ. Marin εξ ονόματος της Επιτροπής (12 Δεκεμβρίου 1997)

Το πρόγραμμα JEM (Junior EU-ASEAN managers exchange programme) τέθηκε σε εφαρμογή κατά τη διάρκεια του 1996 και εφαρμόζεται πλήρως από τον Νοέμβριο του 1996. Παρέχει την ευκαιρία σε επιχειρήσεις των δύο περιφερειών να υποδέχονται νεαρά στελέχη της περιφέρειας εταίρου, επιτρέποντας έτσι την αμοιβαία ανταλλαγή επαγγελματικής και πολιτιστικής εμπειρίας.

Από τον Νοέμβριο του 1996, τρεις ομάδες νεαρών στελεχών από την Ασία (14, 17 και 10 συμμετέχοντες) έγιναν δεκτές σε 19 ευρωπαϊκές επιχειρήσεις 6 κρατών μελών, στους τομείς του εμπορίου και της διανομής, των μεταφορών και των ηλεκτρονικών συστημάτων, της ενέργειας και του περιβάλλοντος. Επίσης, τον Ιανουάριο και τον Φεβρουάριο 1998, προγραμματίζεται η αποστολή 15 περίπου νεαρών ευρωπαίων στελεχών στην Ασία και 15 νεαρών στελεχών από την Ασία στην Ευρώπη, στον τομέα της διανομής και της μικροηλεκτρονικής για την Ασία, και της διανομής, των μέσων ενημέρωσης καθώς και στον τραπεζικό τομέα, για την Ευρώπη.

Το πρώτο αυτό έτος λειτουργίας του προγράμματος είχε εξαιρετικά αποτελέσματα, και τόσο οι επιχειρήσεις όσο και οι νεαροί συμμετέχοντες εξέφρασαν πραγματική ικανοποίηση για τη σχετική εμπειρία. Σ'αυτή τη βάση, η Επιτροπή ανέθεσε σε ανεξάρτητο σύμβουλο να καταρτίσει έναν πρώτο απολογισμό.
ΓΡΑΠΤΗ ΕΡΩΤΗΣΗ E-3710/97 υποβολή: Phillip Whitehead (PSE) προς την Επιτροπή (19 Νοεμβρίου 1997)

Θέμα: Δοκιμές καλλυντικών σε ζώα

Θα ήθελε η Επιτροπή να εξετάσει τη δυνατότητα να απαλλάξει τις οικολογικές ετικέτες από ωμότητες;

Απάντηση της κας Bjerregaard εξ ονόματος της Επιτροπής (15 Ιανουαρίου 1998)

Το κοινοτικό σύστημα απονομής του οικολογικού σήματος, όπως αυτό θεσπίστηκε από τον κανονισμό (ΕΟΚ) αριθ. 880/92 του Συμβουλίου σχετικά με το κοινοτικό σύστημα απονομής οικολογικού σήματος ((ΕΕ L 99 της 11.4.1992. )) δεν προβλέπει την καθιέρωση ειδικών κριτηρίων για την επικράτηση καλών συνθηκών διαβίωσης των ζώων. Το οικολογικό σήμα δεν είναι ωστόσο δυνατό να απονεμηθεί σε προϊόντα τα οποία δεν συμμορφώνονται με τις διατάξεις της κοινοτικής νομοθεσίας για τα ζώα που χρησιμοποιούνται για πειραματικούς σκοπούς, όπως η οδηγία 86/609/ΕΟΚ σχετικά με την προστασία των ζώων που χρησιμοποιούνται για πειραματικούς και άλλους επιστημονικούς σκοπούς ((ΕΕ L 358 της 18.12.1986. )).

Το πρόβλημα αυτό είχε μέχρι σήμερα καθαρά θεωρητικό χαρακτήρα, λόγω του ότι τα κριτήρια απονομής του οικολογικού σήματος δεν είχαν θεσπισθεί για κατηγορίες προϊόντων όπως τα καλλυντικά.

Στην πρόταση της Επιτροπής ((COM(96) 603 τελικό. )) ενόψει της αναθεώρησης του κανονισμού (ΕΟΚ) αριθ. 880/92 δεν θεσπίζονται ειδικοί όροι προστασίας των ζώων που χρησιμοποιούνται κατά τα πειράματα.
ΓΡΑΠΤΗ ΕΡΩΤΗΣΗ E-3849/97 υποβολή: Kenneth Coates (GUE/NGL) προς την Επιτροπή (5 Δεκεμβρίου 1997)

Θέμα: Mολυσμένα ύδατα ορυχείων

Ποιά απάντηση έλαβε η Επιτροπή από τις αρχές του Ηνωμένου Βασιλείου, όσον αφορά την Οδηγία 76/464/ΕΚ ((ΕΕ L 129 της 18.05.1976, σελ. 23 )) και τη διαρροή μολυσμένων υδάτων από εγκαταλελειμμένα ορυχεία;

Λόγω του κινδύνου να κλείσουν κι' άλλα ορυχεία στη Βρετανία, και της ενδεχόμενης διακοπής της επεξεργασίας και άντλησης των υδάτων, ποιές δυνατότητες παρέχουν και ως προς την εμβέλεια της Οδηγίας 80/68/ΕΚ ((ΕΕ L 20 της 26.1.1980, σελ. 43 )) όσον αφορά την προστασία των υπογείων υδάτων από ρυπογόνες εκπομπές εγκαταλελειμένων ορυχείων;

Απάντηση της κας Bjerregaard εξ ονόματος της Επιτροπής (14 Ιανουαρίου 1998)

Σχετικά με πληροφορίες που αφορούν την οδηγία 76/464/ΕΟΚ της 4ης Μαΐου 1976 περί της ρυπάνσεως που προκαλείται από ορισμένες επικίνδυνες ουσίες που εκχέονται στο υδατικό περιβάλλον της Κοινότητας ((ΕΕ L 129 της 18.5.1976. )), η Επιτροπή είναι σε θέση να πληροφορήσει το Αξιότιμο Μέλος του Κοινοβουλίου ότι διερευνά το ζήτημα στο πλαίσιο των διαδικασιών του άρθρου 169 της συνθήκης ΕΚ. Ως εκ τούτου, και λόγω του απορρήτου χαρακτήρα των εν λόγω διαδικασιών, η Επιτροπή αδυνατεί να αποκαλύψει τις πληροφορίες αυτές, που προέρχονται από το κράτος μέλος.

Όσον αφορά την οδηγία 80/68/ΕΟΚ της 17ης Δεκεμβρίου 1979 σχετικά με την προστασία των υπογείων υδάτων από την ρύπανση που προκαλείται από ορισμένες επικίνδυνες ουσίες ((ΕΕ L 20 της 26.1.1980. )), σκοπός της οδηγίας είναι η πρόληψη της ρύπανσης των υπογείων υδάτων από ουσίες που περιλαμβάνονται στου 7 καταλόγους Ι και ΙΙ. Ειδικότερα, τα άρθρα 4 και 5, μεταξύ άλλων, αφορούν τις έμμεσες απορρίψεις ουσιών των καταλόγων Ι ή ΙΙ. Κατ' αυτόν τον τρόπο, φαίνεται να υπάρχουν περιθώρια εφαρμογής της οδηγίας αυτής στις απορρίψεις από εγκαταλελειμμένα ορυχεία.
ΓΡΑΠΤΗ ΕΡΩΤΗΣΗ E-3743/97 υποβολή: Anita Pollack (PSE) προς την Επιτροπή (21 Νοεμβρίου 1997)

Θέμα: Χημικά προοόντα που βλάπτουν τον αναπαραγωγικό κύκλο

Ποιά είναι η άποψη της Επιτροπής σχετικά με τις αιθυλοξυλικές αλκυφαινόλες (APEs) [οιστρογόνες χημικές ουσίες που είναι γνωστό ότι βλάπτουν τον αναπαραγωγικό κύκλο των ιχθύων] οι οποίες χρησιμοποιούνται σε απορρυπαντικά, απο-υγραντικά, αντιοξειδωτικά και απολιπαντικά; Μπορεί επίσης η Επιτροπής να μας πει εάν υπάρχουν ρυθμίσεις σχετικά με τη χρήση των προϊόντων αυτών;

Απάντηση του κ. Bangemann εξ ονόματος της Επιτροπής (7 Ιανουαρίου 1998)

Οι αιθυλοξυλικές αλκυφαινόλες, καθώς και η εννεϋλοφαινόλη που προκύπτει από την αποικοδόμησή τους, ανήκουν σε μια ομάδα χημικών ουσιών οι οποίες δημιουργούν ανησυχίες λόγω των επιπτώσεών τους στο υδάτινο περιβάλλον. Προσφάτως, οι αιθυλοξυλικές αλκυφαινόλες αποτέλεσαν το επίκεντρο συζητήσεων σχετικών με τις διαταραχές της ενδοκρινούς λειτουργίας.

Η Επιτροπή εξετάζει σήμερα τη θέση της όσον αφορά τους κινδύνους που παρουσιάζουν οι αιθυλοξυλικές αλκυφαινόλες. Η εννεϋλοφαινόλη ταξινομήθηκε στις ουσίες προτεραιότητας για εκτίμηση κινδύνου στο πλαίσιο του κανονισμού (ΕΟΚ) αριθ. 93/793 της 23ης Μαρτίου 1993 για την αξιολόγηση και τον έλεγχο των κινδύνων από τις υπάρχουσες ουσίες ((ΕΕ L 84 της 05.04.1993. )). Στα πορίσματα της εκτίμησης κινδύνου που διενεργούν οι αρμόδιες αρχές του Ηνωμένου Βασιλείου θα περιλαμβάνεται, εφόσον χρειασθεί, πρόταση για μια στρατηγική περιορισμού των κινδύνων. Τα αποτελέσματα της εκτίμησης κινδύνου και η συνιστώμενη στρατηγική θα εγκριθούν σε κοινοτικό επίπεδο και θα δημοσιευθούν από την Επιτροπή. Η Επιτροπή ενδέχεται στη συνέχεια να αποφασίσει να προτείνει κοινοτικά μέτρα στο πλαίσιο της σχετικής νομοθεσίας.

Στο πλαίσιο της αναθεώρησης της κοινοτικής πολιτικής για τα απορρυπαντικά, η Επιτροπή εξετάζει επί του παρόντος τη χρήση των αιθυλοξυλικών αλκυφαινολών σε σκευάσματα απορρυπαντικών.
ΓΡΑΠΤΗ ΕΡΩΤΗΣΗ E-3177/97 υποβολή: Alexandros Alavanos (GUE/NGL) προς την Επιτροπή (13 Οκτωβρίου 1997)

Θέμα: Καινοτόμες δράσεις για τις αγρότισσες και τις γυναίκες της υπαίθρου

Η Επιτροπή προκειμένου να υποστηριχθεί και ενισχυθεί η θέση των γυναικών στην ύπαιθρο, έχει προβεί σε πρόσκληση υποβολής προτάσεως για σχέδια επίδειξης σχετικά με δράσεις καινοτομίας των αγροτισσών και των γυναικών γενικότερα (96/C/284/10). Ερωτάται η Επιτροπή:

1. εάν έχει ολοκληρωθεί η αξιολόγηση και επιλογή των σχεδίων που έχουν υποβληθεί,

2. σε πόσες και ποιές από τις προτάσεις που υποβλήθηκαν με Ελληνική συμμετοχή δόθηκε έγκριση;

Απάντηση του κ. Fischler εξ ονόματος της Επιτροπής (9 Δεκεμβρίου 1997)

1. H αξιολόγηση και η επιλογή των προτάσεων που υπεβλήθησαν στο πλαίσιο της πρόσκλησης υποβολής προτάσεων στην οποία αναφέρεται το Αξιότιμο Μέλος του Κοινοβουλίου δεν έχουν ακόμη ολοκληρωθεί.

2. Κατά συνέπεια, στο σημερινό στάδιο, η Επιτροπή δεν είναι σε θέση να παράσχει τα στοιχεία που της ζητά το Αξιότιμο Μέλος του Κοινοβουλίου σχετικά με τις ελληνικές προτάσεις.
ΓΡΑΠΤΗ ΕΡΩΤΗΣΗ E-3779/97 υποβολή: Gianni Tamino (V) προς την Επιτροπή (21 Νοεμβρίου 1997)

Θέμα: Περιφερειακή απόκκλιση από την εθνική νομοθεσία περί θήρας και ασυμβίβαστο με την κοινοτική νομοθεσία

Το Νομαρχιακό Συμβούλιο του Λατίου στην Ιταλία ενέκρινε, στις 5 Νοεμβρίου 1997, διάταγμα αποκκλίσεως από την εθνική νομοθεσία περί θήρας προκειμένου να επιτρέψει τη δυνατότητα θήρευσης προστατευομένων ειδών όπως τα σπουργίτια και τα ψαρόνια.

Η περιφερειακή αυτή νομοθεσία σέβεται τις ευρωπαϊκές οδηγίες για την προστασία των αγρίων και θηρεύσιμων ειδών και κυρίως την οδηγία 92/43/ΕΟΚ ((ΕΕ L 73 της 14.03.1997, σελ. 5. ));

Εάν όχι, δεν κρίνει η Επιτροπή ότι θα πρέπει να κινήσει διαδικασία επί παραβάσει;

Απάντηση της κας Bjerregaard εξ ονόματος της Επιτροπής (7 Ιανουαρίου 1998)

Έχει ήδη κινηθεί η διαδικασία παράβασης κατά της Ιταλίας ιδίως σε ό,τι αφορά τη μεταφορά της παρέκκλισης που προβλέπει το άρθρο 9 της οδηγίας 79/409/ΕΟΚ για την διατήρηση των αγρίων πτηνών ((ΕΕ L 103της 25.4.1979 )).

Δεδομένουότι η Επιτροπή προσπαθεί να εξασφαλίζει την ουσιαστική συμμόρφωση προς την κοινοτική νομοθεσία των εσωτερικών νομοθεσιών των κρατών μελών σε κάθε επίπεδο, αυτή η διαδικασία παράβασης καλύπτει επίσης και το θέμα των αρμοδιοτήτων των περιφερειών σε ό,τι αφορά την εφαρμογή της κοινοτικής νομοθεσίας στην Ιταλία καθώς και την υποχρέωσή τους να συμμορφώνονται προς τη νομοθεσία αυτή. Η Επιτροπή θα παρακαλούσε το Αξιότιμο Μέλος του Κοινοβουλίου να της διαβιβάσει το κείμενο που ενέκρινε η Giunta Regionale del Lazio (η περιφερειακή κυβέρνηση του Lazio) στο οποίο αναφέρεται η παρούσα ερώτηση. Εν πάσει περιπτώσει η Επιτροπή θα ζητήσει πληροφορίες για το θέμα από τις ιταλικές αρχές.
ΓΡΑΠΤΗ ΕΡΩΤΗΣΗ P-3995/97 υποβολή: Karla Peijs (PPE) προς την Επιτροπή (11 Δεκεμβρίου 1997)

Θέμα: Διπλή φορολογική επιβάρυνση απαλλαγμένων υπηρεσιών

Μπορεί να διευκρινίσει η Επιτροπή τι προέχει, σύμφωνα με τις ευρωπαϊκές οδηγίες: η παροχή υπηρεσίας που είναι απαλλαγμένη από το φόρο κύκλου εργασιών ή παροχή που υπόκειται σε μηδενικό συντελεστή ΦΠΑ στο πλαίσιο ενδοκοινοτικής συναλλαγής; Μπορεί να εξηγήσει η Επιτροπή για ποιο λόγο;

Αναγνωρίζει η Επιτροπή ότι προκύπτει σώρευση φορολογικών επιβαρύνσεων στην περίπτωση που η επιχείρηση ενός κράτους μέλους εξάγει υπηρεσία απαλλαγμένης από το φόρο κύκλου εργασιών σε άλλο κράτος μέλος όπου η ίδια αυτή υπηρεσία δεν απολαύει της εν λόγω απαλλαγής; Μπορεί να αναφέρει η Επιτροπή εάν ερίζεται τούτο σε απόφαση που έχει ληφθεί σε ευρωπαϊκό επίπεδο - και εάν ναι, ποια - ή εάν πρόκειται για θέμα εθνικής αρμοδιότητας;

Απάντηση του κ. Monti εξ ονόματος της Επιτροπής (14 Ιανουαρίου 1998)

Στην έκτη οδηγία του Συμβουλίου 77/388/ΕΟΚ της 17ης Μαϊου 1977 περί εναρμόνισης των νομοθεσιών των κρατών μελών σχετικά με τους φόρους κύκλου εργασιών - Κοινό σύστημα προστιθέμενης αξίας: ομοιόμορφη φορολογική βάση ((ΕΕ L 145 της 13ης Ιουνίου 1977. )) προβλέπεται καταρχήν ένα καθεστώς που αποκλείει κάθε διπλή φορολογία των απαλλασσομένων πράξεων στο εσωτερικό της χώρας βάσει του άρθρου 13 της εν λόγω οδηγίας. Αφενός, με την ομοιόμορφη εφαρμογή του άρθρου 13 αποκλείεται κάθε διπλή φορολογία και αφετέρου, στο άρθρο 28γ τμήμα Β σημείο α) προβλέπεται ότι «απαλλάσσονται από το φόρο οι ενδοκοινοτικές αποκτήσεις αγαθών, η παράδοση των οποίων από υποκείμενους στο φόρο απαλλάσσεται σε κάθε περίπτωση εντός της χώρας».

Ωστόσο, δεν μπορεί να αρνηθεί κανείς ότι η διατήρηση των μεταβατικών διατάξεων στα κράτη μέλη βάσει του άρθρου 28 παράγραφος 3 δύναται να οδηγήσει σε σώρευση φόρων λόγω της δυνατότητας που τους παρέχεται να εξακολουθούν να φορολογούν πράξεις οι οποίες κανονικά απαλλάσσονται ή να απαλλάσσουν πράξεις οι οποίες κανονικά υπόκεινται σε φόρο. Αυτή η έλλειψη εναρμόνισης μπορεί, σε εξαιρετικές περιπτώσεις, να οδηγήσει ένα κράτος μέλος, στη φορολογία πράξεων για τις οποίες ο πωλητής δεν είχε τη δυνατότητα άσκησης του δικαιώματος έκπτωσης στο δικό του κράτος μέλος.

Η Επιτροπή πρότεινε ((ΕΕ C 205 της 13ης Αυγούστου 1992. )) επανειλημμένως την κατάργηση των εν λόγω μεταβατικών διατάξεων. Εκτός από την έγκριση της 18ης οδηγίας 89/465/ΕΟΚ της 18ης Ιουλίου 1989 για την εναρμόνιση των νομοθεσιών των κρατών μελών σχετικά με τους φόρους κύκλου εργασιών - Κατάργηση ορισμένων παρεκκλίσεων προβλεπομένων από το άρθρο 28 παράγραφος 3 της έκτης οδηγίας 77/388/ΕΟΚ ((ΕΕ L 226 της 13ης Αυγούστου 1989. )), με την οποία καταργήθηκαν ορισμένες από τις εν λόγω παρεκκλίσεις, δεν επετεύχθη ομοφωνία στο Συμβούλιο για την κατάργηση των εναπομεινουσών παρεκκλίσεων.

Γιατο λόγο αυτό, η Επιτροπή επεσήμανε ρητά στο πρόγραμμα εργασίας της για τη θέσπιση κοινού συστήματος ΦΠΑ ((COM (96) 328 τελικό. )) ότι προτίθεται να επανεξετάσει όλες τις εναλλακτικές λύσεις, τις δυνατότητες επιλογής και τις παρεκκλίσεις που επιτρέπονται στο πλαίσιο του ισχύοντος καθεστώτος προκειμένου να διασφαλιστεί η ενιαία εφαρμογή των φόρων.
ΓΡΑΠΤΗ ΕΡΩΤΗΣΗ P-3939/97 υποβολή: Mihail Papayannakis (GUE/NGL) προς την Επιτροπή (4 Δεκεμβρίου 1997)

Θέμα: Νομιμοποίηση εσόδων από παράνομες δραστηριότητες

Σύμφωνα με πληροφορίες - το θέμα έχει φθάσει στην ελληνική βουλή - υπάρχουν τράπεζες που επιδίδονται στη νομιμοποίηση εσόδων από παράνομες δραστηριότητες (ξέπλυμα χρήματος) κατά παράβαση της οδηγίας 91/308/ΕΟΚ ((ΕΕ L 166 της 28.06.1991, σελ. 77)) την οποία οι ελληνικές αρχές έχουν ενσωματώσει (νόμος 2331 φύλλο Ε.Κ. 173 της 24.8.1995) στην εσωτερική έννομη τους τάξη.

Ήδη υπάρχουν 27 καταγγελίες που θα εξεταστούν από την Επιτροπή για τον έλεγχο των συναλλαγών της Βουλής. Οι ίδιες οι τράπεζες αναγνωρίζουν την αδυναμία τους να ελέγξουν τις συναλλαγές τους, πράγμα που αποδεικνύει ότι υπάρχουν προβλήματα εφαρμογής της οδηγίας 91/308/ΕΟΚ.

Σε προηγούμενη ερώτησή μου ((Ερώτηση Ε-0823/96, ΕΕ C 280 της 25.09.1996, σελ. 87)), ο Επίτροπος κ. Μόντι είχε απαντήσει (13.05.1996) ότι «...εάν υπάρξουν οποιεσδήποτε αμφιβολίες σχετικά με τη συμμόρφωση προς την οδηγία, η Επιτροπή θα προβεί στις προβλεπόμενες διαδικασίες».

Με βάση τις ανωτέρω εξελίξεις ερωτάται η Επιτροπή:

1. εάν γνωρίζει και πώς κρίνει τα γεγονότα και,

2. τι μέτρα σκοπεύει να λάβει για την αποτελεσματικότερη εφαρμογή της οδηγίας.

Απάντηση του κ. Monti εξ ονόματος της Επιτροπής (3 Φεβρουαρίου 1998)

Η Επιτροπή δεν γνωρίζει τις πληροφορίες στις οποίες αναφέρεται το Αξιότιμο Μέλος ούτε τις δυσκολίες που φαίνεται να αντιμετωπίζει ο τραπεζικός τομέας. Ως εκ τούτου, η Επιτροπή προτίθεται να στείλει επιστολή στις ελληνικές αρχές ζητώντας να ενημερωθεί πλήρως για το συγκεκριμένο θέμα.

Παράλληλα, η Επιτροπή παρακαλεί το Αξιότιμο Μέλος να θέσει στη διάθεσή της οποιαδήποτε λεπτομερή στοιχεία έχει στην κατοχή του.
ΓΡΑΠΤΗ ΕΡΩΤΗΣΗ E-3480/97 υποβολή: Panayotis Lambrias (PPE) προς την Επιτροπή (31 Οκτωβρίου 1997)

Θέμα: Εφαρμογή του κοινοτικού δικαίου

Όπως προκύπτει από την έκθεση για τον έλεγχο της εφαρμογής του κοινοτικού δικαίου (1996) «οι συνεδριάσεις δέσμης (πακέτο)» της Επιτροπής με τα κράτη μέλη είχαν σαν αποτέλεσμα την εύρεση λύσης σε 42% των περιπτώσεων που κάλυψαν. Δεδομένου ότι το μέτρο αυτό, καθαρά προληπτικού χαρακτήρα, εξοικονομεί σημαντικά ποσά χρημάτων και ενέργειας για την Επιτροπή, το ΔΕΚ και τα κράτη μέλη, ερωτάται η Επιτροπή:

1. σχεδιάζει να συστηματοποιήσει και να πυκνώσει τις συνεδριάσεις αυτές;

2. ποιές «συνεδριάσεις δέσμης» προβλέπονται για το έτος 1998, ώστε να υπάρξει δυνατότητα ευρύτερης προετοιμασίας;

3. διαθέτει τον απαραίτητο αριθμό νομικών στις υπηρεσίες της, και ιδιαίτερα στους τομείς του περιβάλλοντος και των πολιτικών ελευθεριών;

Απάντηση του κ. Santer εξ ονόματος της Επιτροπής (10 Δεκεμβρίου 1997)

1. Η Επιτροπή προβαίνει περιοδικά σε «συνεδριάσεις-πακέτο» με τις εθνικές διοικήσεις για το σύνολο των τρεχόντων φακέλων παράβασης σ' ένα δεδομένο τομέα. Η Επιτροπή ακολουθεί την εν λόγω πρακτική σε όλες τις περιπτώσεις όπου αυτό είναι δυνατόν.

Η Επιτροπή προτίθεται επίσης να συνεχίσει τις διμερείς συναντήσεις με τις εθνικές διοικήσεις των κρατών μελών σχετικά με την εφαρμογή όλων των κοινοτικών οδηγιών. Οι συναντήσεις αυτές (που ονομάζονται «αποστολές-οδηγίες») επιτρέπουν την ευαισθητοποίηση των διοικήσεων όσον αφορά την υποχρέωσή τους να μεταφέρουν τις οδηγίες και τις βοηθούν στην εκτέλεση του έργου τους. Αποτέλεσμα των συναντήσεων αυτών είναι η επίσπευση της μεταφοράς και, ως εκ τούτου, ο τερματισμός περιπτώσεων παράβασης.

2. Το πρόγραμμα αυτών των δύο τύπων συνεδρίασης για το 1998 βρίσκεται υπό συζήτηση με τις εθνικές αρχές.

3. Ναι.
ΓΡΑΠΤΗ ΕΡΩΤΗΣΗ E-4073/97 υποβολή: Riccardo Nencini (PSE) προς την Επιτροπή (14 Iανουαρίου 1998)

Θέμα: Ασφάλειες

Η ασφαλιστική εταιρεία Fondiaria προχωρεί σε ένα πρόγραμμα αναδιοργάνωσης που αφορά τις θυγατρικές της, καθώς και τις εταιρείες Milano assicurazioni, Polaris και Previdente. Αυτή η αναδιοργάνωση θα επιφέρει σημαντική, αλλά όχι ακόμη καθορισμένη, μείωση των άμεσων και έμμεσων θέσεων εργασίας.

Εκτός του ότι ανακαλεί τις εντολές των πρακτόρων της, η ασφαλιστική εταιρεία Fondiaria ανακοινώνει στους πελάτες της την ακύρωση ασφαλιστικών συμβολαίων, πράγμα που δημιουργεί κλίμα ανησυχίας στην πελατεία της και προκαλεί σημαντική αναστάτωση.

Μπορεί η Επιτροπή να διευκρινίσει εάν η εν λόγω ασφαλιστική εταιρεία παραβιάζει τις διατάξεις για το αντιτράστ και τα δικαιώματα του καταναλωτή;

Απάντηση του κ.Van Miert εξ ονόματος της Επιτροπής (9 Μαρτίου 1998)

Με βάση τις πληροφορίες που διαθέτει επί του παρόντος, η Επιτροπή πιστεύει πως η αναδιοργάνωση του ομίλου Fondiaria δεν δημιουργεί στρέβλωση του ανταγωνισμού σύμφωνα με τα άρθρα 85 έως 94 της συνθήκης ΕΚ.

Δεν είναι δυνατό να δοθεί απάντηση σε ερώτηση για τα δικαιώματα του καταναλωτή. Μολονότι εφαμόζεται προφανώς η γενική αρχή «pacta sunt servanda», ειδικές συνθήκες μπορεί να επιτρέψουν εξαίρεση. Συμβατικές ρήτρες που επιτρέπουν κάτι τέτοιο ενδέχεται να θεωρηθούν καταχρηστικές κατά την έννοια της οδηγίας 93/13/ΕΟΚ ((EE L 95, 21.4.1993 )) του Συμβουλίου της 5ης Απριλίου 1993 για τις καταχρηστικές ρήτρες των συμβάσεων που συνάπτονται με καταναλωτές. Τούτο όμως δεν μπορεί να προσδιοριστεί χωρίς λεπτομερή εξέταση. Εν πάσει περιπτώσει η Επιτροπή δεν είναι αρμόδια να εξετάσει εάν οι επιχειρήσεις συμμορφώνονται με τα εθνικά μέτρα για την εφαρμογή αυτής τηςΟδηγίας.